Elena Martínez defén els incentius fiscals a les empreses que fomenten la contractació de desempleats paterners
12/05/2015

# Elena Martínez defén els incentius fiscals a les empreses que fomenten la contractació de desempleats paterners

[![Elena Martínez en un moment de la seua intervenció durant la trobada mantinguda hui amb els empresaris](/images/noticias/2015/05/empresarios.jpg)](/images/noticias/2015/05/empresarios.jpg)

12.05.2015

L’alcaldessa de Paterna ha participat en una trobada amb empresaris de Font del Gerro acompanyada pel conseller d’Hisenda i el president de la Confederació Empresarial Valenciana

L’alcaldessa de Paterna, Elena Martínez, ha participat este matí en una trobada amb empresaris organitzat per la Confederació Empresarial Valenciana i l’Associació d’Empresaris Font del Gerro. A l’acte han assistit el conseller d’Hisenda i Administracions Públiques, Juan Carlos Moragues, i el president de la Confederació Empresarial Valenciana, Salvador Navarro, i el de l’Associació d’Empresaris del Polígon Industrial Font del Gerro de Paterna, Santiago Salvador.

La visita del conseller s’emmarca en una sèrie de trobades que Generalitat Valenciana i CEV mantenen des de fa mesos amb el sector empresarial, citant-se en el dia de hui amb els integrants de l’Asivalco. Juan Carlos Moragues ha destacat l’evolució positiva de l’economia valenciana destacant els resultats positius del PIB en 2013 i 2014 en la Comunitat Valenciana, “amb un creixement del 2,1% en 2014, molt per damunt de la mitjana nacional, situada en el 1,4%”. Així mateix, el conseller ha subratllat "la inqüestionable repercussió de les polítiques tributàries en la recuperació econòmica”.

Per la seua banda el president d’Asivalco, Santiago Salvador, ha destacat la importància que els empresaris valencians puguen assentar-se amb el conseller d’Hisenda o l’alcaldessa del municipi per a conéixer de primera mà les mesures dels governs autonòmic i municipal en relació a qüestions que els afecten directament així com fer les preguntes que consideren oportunes. En este sentit han sigut més d’una trentena els empresaris de Font del Gerro que han participat en la trobada i que han pogut contrastar directament amb el conseller o l’alcaldessa les qüestions que han anat sorgint.

Elena Martínez ha indicat que per a Paterna el polígon Font del Gerro, així com la resta de zones empresarials té una importància capital, per la qual cosa “apostem per una col•laboració total entre les administracions local, autonòmica i els empresaris amb l’objectiu de facilitar que les inversions que hagen de produir-se es queden en el municipi”. L’alcaldessa ha recalcat que “l’Ajuntament de Paterna ofereix incentius fiscals a la implantació de noves empreses sempre que l’estalvi per als empresaris es traduïsquen en la contractació de desempleats de Paterna”. En este sentit, Martínez ha recordat l’esforç de l’Agència de Col•locació Municipal per canalitzar les ofertes laborals de les empreses del municipi, posant en contacte empreses locals amb demandants d’ocupació.